Komisijos Reglamentas (EEB) Nr. 954/87
1987 m. balandžio 1 d.
dėl sugavimų mėginių ėmimo siekiant nustatyti tikslines ir saugomas rūšis žvejojant tinklais su mažomis akutėmis
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1983 m. sausio 25 d. Tarybos reglamentą (EEB) Nr. 170/83, nustatantį Bendrijos žuvininkystės išteklių išsaugojimo ir valdymo sistemą [1],
atsižvelgdama į 1986 m. spalio 7 d. Tarybos reglamentą (EEB) Nr. 3094/86, nustatantį tam tikras žuvininkystės išteklių išsaugojimo technines priemones [2], su pakeitimais, padarytais Reglamentu (EEB) Nr. 4026/86 [3], ypač į jo 15 straipsnį,
kadangi Reglamento (EEB) Nr. 3094/86 2 straipsnis numato galimybę naudoti vieną arba daugiau tipinių mėginių kaip pagrindą nustatant tikslinių ir saugomų rūšių procentą;
kadangi reikia apibrėžti termino "tipinis mėginys" reikšmę;
kadangi šiame reglamente reikia apibrėžti terminus "rūšys, žvejojamos tinklais su mažomis akutėmis" ir "tinklai su mažomis akutėmis";
kadangi reikia nustatyti mėginių ėmimo metodą, naudojamą nustatyti tikslines ir saugomas rūšis žvejojant tinklais su mažomis akutėmis;
kadangi vykdymo tikslu reikia nustatyti tikrinimo procedūrą;
kadangi dėl dabartiniu reglamentu nustatomų naujų taisyklių reikia panaikinti 1984 m. gruodžio 5 d. Komisijos reglamentą (EEB) Nr. 3421/84 dėl sugavimų mėginių ėmimo siekiant nustatyti priegaudos procentą žvejojant tinklais su mažomis akutėmis [4];
kadangi šiame reglamente numatytos priemonės atitinka Žvejybos išteklių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Tipiniai mėginiai
Siekiant nustatyti tikslinių ir saugomų rūšių procentą, minimą Reglamento (EEB) Nr. 3094/86 2 straipsnyje, žvejojant tinklais su mažomis akutėmis, paimti žuvų mėginiai, kaip aprašyta šiame Reglamente, yra laikomi tipiniais mėginiais visų žuvų, esančių laive arba laive po rūšiavimo, arba triume arba iškrovimo vietoje, kaip apibrėžta minėto Reglamento 2 straipsnio 3 dalyje.
2 straipsnis
Rūšių grupių ir tinklų apibrėžimas
Šiame reglamente:
- terminas "rūšys, žvejojamos tinklais su mažomis akutėmis" reiškia tas patvirtintas tikslines rūšis Reglamento (EEB) Nr. 3094/86 I priede, kurių sugavimui naudojamų tinklų akučių dydis yra ne didesnis nei 40 milimetrų,
- terminas "tinklai su mažomis akutėmis" reiškia tinklus, kurių akučių dydis yra ne didesnis nei 60 milimetrų.
3 straipsnis
Laive esančių žuvų masės nustatymas
Jeigu laive yra rūšių, žvejojamų tinklais su mažomis akutėmis, valstybės narės kompetentinga institucija (toliau - inspektorius), turi nustatyti kiekvienos laive esančios rūšių grupės masę, reikalingą apskaičiuojant procentą tikslinių ir saugomų rūšių, kurios buvo sugautos tinklais su mažomis akutėmis ir kurios buvo išrūšiuotos. Nustatydamas masę inspektorius turi atsižvelgti į informaciją iš žvejybos veiksmų įrašų (laivo žurnalo), pildomo vadovaujantis Tarybos reglamento (EEB) Nr. 2057/82 [5] 3 straipsniu ir Komisijos reglamentu (EEB) Nr. 2807/83 [6].
4 straipsnis
Žuvų mėginių parinkimas
1. Inspektorius paima mėginius ir atlieka tikrinimo procedūrą.
2. Kapitonas arba jo atstovai turi teisę dalyvauti imant mėginius.
3. Mėginiai turi būti paimti iš visų sugavimo dalių, kuriose yra rūšių, žvejojamų tinklais su mažomis akutėmis.
4. Jie turi būti paimami tokiu būdu, kad nors vienas mėginys būtų paimtas iš kiekvieno triumo arba triumo dalies, į kuriuos galima patekti, arba iš žuvų, esančių laive arba po rūšiavimo, pagal Reglamento (EEB) Nr. 3094/86 2 straipsnį.
5. Jeigu įmanoma, imant mėginius inspektorius turi imti juos proporcingai nustatytai žuvų, esančių kiekviename triume arba jo dalyje arba laive, masei.
6. Jeigu įmanoma, turi būti paimti mėginiai iš skirtingų triumo arba jo dalių lygių.
7. Kuomet mėginiai imami iškrovimo metu, mėginiai turi būti paimami reguliariai iškrovimo metu.
8. Mėginiai turi būti išrūšiuoti į rūšis arba rūšių grupes. Po rūšiavimo turi būti nustatyta bendra kiekvienos rūšies arba rūšių grupės masė.
5 straipsnis
Tikrinimo procedūra
1. Jeigu techniškai įmanoma, pradinis mėginių ėmimas turi būti atliekamas jūroje.
2. Kapitonas gali pareikalauti, kad mėginių ėmimas būtų pakartotas uoste prieš iškrovimą arba jo metu. Inspektorius gali pareikalauti, kad mėginių ėmimas būtų pakartotas uoste prieš iškrovimą ir, jeigu kapitonas nusprendžia iškrauti sugavimą, dar kartą iškrovimo metu.
3. Jeigu kapitonas arba inspektorius pareikalavo, kad mėginių ėmimas būtų atliktas sugavimo iškrovimo metu, inspektoriaus pasirinktame uoste turi būti sąlygos sugavimo iškrovimui ir apdorojimui, kuriems taikomi bet kokie apribojimai, kuriuos lemia vyraujančios sąlygos, kurios, inspektoriaus manymu, neleidžia to atlikti.
4. Laivas gali būti palydėtas į uostą arba jo triumas gali būti užplombuotas, o kapitono gali būti pareikalauta nuplukdyti jo laivą į inspektoriaus nurodytą uostą. Pastaruoju atveju inspektorius turi pranešti tame uoste esančiai atitinkamai kontrolės institucijai laivo pavadinimą, registracijos numerį ir, kur įmanoma, radijo šaukinį bei numatomą atvykimo laiką. Laivo kapitonas iš karto po atvykimo turi pranešti kontrolės institucijoms. Plombas gali nuimti tik inspektorius.
5. Visą tikrinimo procedūrą turi atlikti tos pačios valstybės narės inspektorius, nebent valstybė narė sutinka perleisti tikrinimo procedūras kitos valstybės narės kompetentingoms institucijoms.
6. Jeigu 5 dalies nuostatos yra naudojamos leidžiant vienai valstybei narei perleisti tikrinimo procedūras kitai, tuomet triumas turi būti užplombuotas ir turi būti taikomos 4 dalies nuostatos dėl laivų, kurių triumai buvo užplombuoti.
6 straipsnis
Santykinis tikrinimo teisėtumas
1. Jeigu mėginiai paimami ir uoste, ir jūroje, galioja procentų, gautų iš mėginių ėmimo uoste, apskaičiavimai.
2. Jeigu mėginiai paimami ir jūroje arba uoste be iškrovimo, galioja procentų, gautų iš mėginių ėmimo iškrovimo metu, apskaičiavimai.
7 straipsnis
Minimalūs mėginių dydžiai
1. Imant mėginius jūroje, bendra pagal 4 straipsnį atrinktų mėginių masė turi būti ne mažesnė nei 100 kilogramų.
2. Imant mėginius uoste, bendra pagal 4 straipsnį atrinktų mėginių masė turi būti ne mažesnė nei 100 kilogramų arba iškrovimo arba viso laive esančio sugavimo masės viena dalis iš dviejų tūkstančių, priklausomai nuo to, kuri yra didesnė.
8 straipsnis
Reglamentas (EEB) Nr. 3421/84 panaikinamas.
9 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. balandžio 1 d.